SKRIFTLIG FORESPØRGSEL E-3547/01

af Erik Meijer (GUE/NGL) til Kommissionen

(7. januar 2002)

Om: Stigning i kriminaliteten som følge af en forøgelse af den andel af bybefolkningen, som er uden navn, nationalitet, adresse eller indtægtskilde

1. Er Kommissionen enig med de lokale myndigheder i de store byer i EU's medlemsstater om, at en voksende del af indbyggerne med fast bopæl i de seneste år er kommet til at bestå af mennesker uden navn, nationalitet, adresse eller indtægtskilde?

2. Kan Kommissionen bekræfte, at Schengen-aftalerne om en restriktiv immigrationspolitik for personer fra tredjelande i praksis ikke har medført en nedskæring i antallet af uidentificerede personer med bopæl i byerne, men kun har haft til følge, at et voksende antal mennesker har fast bopæl der, hvor de føler, at de er tvunget til at gøre alt, hvad de kan for at skjule deres identitet, og derfor ikke anmoder om asyl?

3. Er en af grundene til denne forøgelse i antallet af indbyggere, som myndighederne ikke kan identificere, at dette i praksis, der hvor der ikke er nogen lovlig indtægtskilde og ingen andre muligheder for de personer, som ikke er i besiddelse af en lovlig opholdstilladelse, eller som mister en sådan tilladelse, ikke medfører, at de forlader stedet, men at de kun gør deres bedste for at undgå at blive fundet?

4. I hvilket omfang giver den manglende legale indtægt for denne voksende befolkningsgruppe anledning til illegal virksomhed, handel med ulovlige varer, indbrud og røveri?

5. Kan Kommissionen bekræfte, at det især er indbyggere fra kandidatlandene, som forud for 2004 i stor udstrækning flytter til byer i EU, og at der her i større udstrækning er tale om mennesker, som kommer fra etniske mindretal, og som har vanskeligt ved at hævde sig i forhold til det etniske flertal i deres oprindelsesstat, som f.eks. tyrkere fra Bulgarien, roma fra Centraleuropa, albanere fra udlandet og ungarere fra de regioner, som Ungarn afstod i 1918?

6. Ser Kommissionen nogen som helst mulighed for at vende tilbage til den tidligere situation, hvor det var en selvfølge for de pågældende myndigheder, at de havde kendskab til indbyggernes identitet og indtægtskilder uanset, om der var tale om indfødte borgere eller immigranter, således at de normale regler med hensyn til sociale sikringsydelser, beskatning, sikkerhed og strafbarhed også finder anvendelse på disse?

Svar afgivet på Kommissionens vegne af Antonio Vitorino

(7. marts 2002)

Det er umuligt at give et nøjagtigt skøn over antallet af personer, som ulovligt opholder sig i de store byer i EU. Dokumentation fra legaliseringsprogrammer gennemført de seneste år viser dog, at myndighederne har kendskab til mange af dem (da de ikke har forladt det pågældende land efter udløb af deres visa), og at de har arbejde. Undersøgelser gennemført for nylig viser, at antallet af personer fra kandidatlandene, som lovligt arbejder i EU, er relativt lavt i forhold til EU's samlede arbejdsstyrke (ca. 300 000 plus familie = 0,2 % af EU's arbejdsstyrke). Derudover er der et ukendt antal uidentificerede statsborgere fra de central- og østeuropæiske lande, som arbejder i medlemsstaterne ofte på midlertidigt plan, idet de ikke overholder reglerne vedrørende opholdstilladelse, da de ændrer formålet med deres ophold eller bliver i det pågældende land efter udløb af den periode på tre måneder, hvortil der ikke kræves visa. Der findes ikke tal vedrørende de illegale arbejdstageres etniske oprindelse.

Selv om de foranstaltninger, man har truffet i medlemsstaterne og inden for rammerne af EU indtil nu, uden tvivl har haft en effekt, mener man, at det er nødvendigt at træffe yderligere foranstaltninger for at bekæmpe ulovlig indvandring og ulovligt ophold. Kommissionen har derfor forelagt Rådet og Parlamentet en meddelelse om en fælles politik mod ulovlig indvandring(1), som omfatter en handlingsplan med relevante foranstaltninger. Som man anmodede om på Det Europæiske Råds møde i Laeken den 14. og 15. december 2001, vedtager Rådet i nær fremtid sin egen handlingsplan, som i betragtelig grad er baseret på meddelelsen.

Derudover offentliggør Kommissionen snart en anden meddelelse om en integreret og omfattende strategi for grænsekontrol og -forvaltning, som bygger på det eksisterende fælles regelværk vedrørende ydre grænser. I den beskriver man, hvordan man yderligere kan forbedre evnen til effektivt at tage de udfordringer op, som både ulovlig indvandring og kriminelle netværks aktiviteter udgør ved EU's ydre grænser. Med henblik på at reducere antallet af personer, som ulovligt opholder sig i medlemsstaterne, og som ikke kan identificeres og derefter sendes tilbage til deres oprindelsesland, har Kommissionen også foreslået, at man vurderer, om det er muligt at oprette et europæisk visumidentifikationssystem, således at man får et formålstjenligt instrument, som sikrer, at man på hensigtsmæssig vis muliggør kortvarige ophold og sikrer udrejse efter et visums udløb. Det Europæiske Råd har allerede anmodet Rådet om at træffe de nødvendige foranstaltninger til at oprette et sådant system i konklusion nr. 40 og 42 fra Det Europæiske Råds møde i Laeken i december 2001.

Et andet vigtigt emne angående ulovligt ophold, som det er nødvendigt at behandle, er omfanget af illegalt arbejde i EU. Mulighederne for at arbejde på det sorte arbejdsmarked tilskynder i høj grad til illegal indvandring. Man skal derfor pålægge arbejdsgivere, som ansætter illegale indvandrere, hensigtsmæssige sanktioner. Sanktionerne skal navnlig vedrøre de økonomiske fordele, som de opnår ved at ansætte arbejdstagere, som opholder sig illegalt i det pågældende land.

Kommissionen er af den opfattelse, at gennemførelsen af de politikker, som den allerede har forelagt, og navnlig en mere gennemsigtig politik vedrørende lovlig immigration som beskrevet i meddelelsen om en indvandringspolitik(2) i EU, sammen med koordinering af de politikker, som har til formål at reducere tilskyndelsesfaktorerne i oprindelseslandene, et forbedret og styrket kontrolsystem ved EU's ydre grænser samt en større indsats for at håndhæve arbejdsmarkedslovgivningen vil medføre en reduktion af den illegale indvandring og illegalt ophold.

(1) KOM(2001) 672 endelig udg.

(2) KOM(2000) 757 endelig udg.